મુંબઈનું ગિરગામ ચોપાટી ગણેશ વિસર્જનનું મુખ્ય સ્થાન ગણાય છે. ‘લાલબાગ ચા રાજા’ને આ પચીસ કિલો મીટરની યાત્રા પૂરી કરતાં ત્રેવીસથી પચીસ કલાક લાગે છે. હું નાની હતી ત્યારે જ્યાં સુધી લાલ બાગનાં રાજા પસાર ન થાય ત્યાં સુધી રસ્તા પરથી હઠતી ન હતી અને જેવા પસાર થાય ત્યાર પછી રસ્તા પરનો માનવ મહેરામણ વિખરાવા માંડતો અને આજ સુધી આ પરંપરા ચાલતી આવી છે. ચોપાટી પર એક બાજુ દરિયો લહેરાતો હોય છે અને બીજી બાજુ માનવ દરિયો જોવા મળતો હોય છે. ખૂબ જોવા જેવું દૃશ્ય અને મ્હાલવા જેવું દૃશ્ય હોય છે.